Wysigings aan Skolewet ‘staatsgreep’ teen ouersGr. 1’s is op pad klas toe. (Foto: Megan Swart/Maroela Media) Die DA het beplande wysigings aan die Skolewet, wat bepaal dat ŉ skool se taal- en toelatingsbeleid deur die provinsiale onderwysdepartement goedgekeur moet word, as ŉ “staatsgreep teen ouers” bestempel. Die wysigings is die afgelope week aan die parlementêre komitee vir basiese onderwys voorgelê. Dit bepaal onder meer dat die hoof van ŉ betrokke onderwysdepartement die mag het om ŉ skool se taal- en toelatingsbeleid ter syde te stel. Baxolile Nodada, die DA se skaduminister vir onderwys, sê dié bepaling ontneem die beheerliggaam van bestaande magte en maak dit inderwaarheid makliker vir “ANC-kaders” soos Panyaza Lesufi om hul oorlog teen skolebeheerliggame en moedertaalonderwys voort te sit. “Die wysigings gee Lesufi, LUR vir onderwys in Gauteng, die mag wat hy nog altyd wou gehad het, naamlik om enige skool in sy provinsie se taalbeleid te mag verander. Dit gee LUR’e ook die mag om enige twee skole te laat saamsmelt om hierdie nuwe skool se naam te bepaal,” sê Nodada. “Daar bestaan by my geen twyfel nie dat hy hierdie wysigings gaan misbruik om Afrikaanse skole, wat hy só haat, uit te roei.” Hoewel die wysigings bepaal dat die beheerliggaam in die proses ingelig moet word en dat gemeenskappe teen ŉ bepaalde besluit kan appelleer, berus die finale besluit steeds by die onderwysdepartement. Maroela Media het in Desember reeds berig dié bepalings skep nog ongemaklikheid en dat die beheerliggaam se magte só uitgedaag kan word. “Die beplande wysigings skep die moontlikheid vir konflik tussen twee staatsdepartemente, naamlik die beheerliggaam en die onderwysdepartement,” het ŉ advokaat van Pretoria, wat spesialiseer in onderwysreg, destyds aan Maroela Media gesê. Nodada wys daarop dat skole wat jaarliks uitstekend presteer juis dié skole is waar skoolgemeenskappe ŉ aktiewe rol in die onderrig van leerders speel. “Beheerliggame moet bemagtig word om skole beter te bestuur, eerder as om dié wat presteer, te straf.”